《次韵蒋不回惠山行见赠》
宋代·袁默

九龙山高茂松竹，冉冉岚光真泼绿。重冈复岭势峥嵘，五里垂杨排岸曲。

云生洞口若拖缣，泉落田间如喷玉。公乘若水遗迹在，潇洒儒冠与僧服。

夜蟾清影照寒流，春鸟新声答寒谷。山畔人家农事闲，长得秋风鱼稻熟。

太湖光射夕阳间，涧泽相通财必育。一生游赏心不足，忆与高人时往复。

梦魂应是念归欤，问舍求田无百斛。身名牵制悼人心，收拾未能如水覆。

侵寻白发已盈簪，方此徘徊干寸禄。乐安道人来自蜀，尚尔小官身仆仆。

惠然相访盖初倾，符采莹颜神满目。徐言得道先辟谷，二年粒米不入腹。

日南先生韵超俗，授术为之留五宿。发泄天机指下传，妙用圆通皆智烛。

见我情亲逾族属，劝以修持言满轴。自惭正类鸡伏鹄，敢忘精心循所祝。

痊除多谢枕中方，臭腐岂为刀下肉。斧斤牛羊肆残毒，古人已况牛山木。

深言元气须引续，起我衰羸丸射鹿。烦胸一诀愿相传，卦体俨然存九六。

作者简介：常州无锡人，字思正。仁宗嘉祐八年进士。官京兆府教授，迁司农簿，献《无逸传》。历太学博士、湖北转运使判官。学问渊博，为时所宗。